《谨次功成短项翁佳篇之韵》
宋代·钟孝国

君不见中山毛颖生，纂录百氏编群经。
又不见革华祖都尉，殿上承恩举足耳。
二物名誉由韩公，无乃衮褒俱中理。
君家酒罍依图书，短项独喜觞吾儒。
我加翁名乃率尔，诸公过听欢有馀。
翁名称意仰来前，再拜不愿封酒泉。
倾怀解贾吟笔勇，注想只愁客杯乾。
主人冥心通与穷，从渠自引琉璃钟。
醉中琢句千古废，醒后逢人四海空。
林间日日吹春风，孛窣愿卜重相逢。
长江小艇新雨后，一杯相属会稽翁。

作者简介：钟孝国，字观光，昆山（今属江苏）人。与范成大同年友乐备（字功成）有唱和（《昆山杂咏》卷中）。今录诗二首。